## Nuria Montes reitera que la Comunitat Valenciana “no té un problema de turismefòbia”

*** La consellera de Turisme participa en l’acte de difusió de la campanya ‘Jo també soc turista’ per a conscienciar turistes i residents del poderós i positiu nexe entre els dos
* Nuria Montes insistix en el rebuig del Consell a l’aplicació de la taxa turística i assenyala que els turistes “enguany aportaran més de 4.000 milions d’euros en impostos només a la Comunitat Valenciana”**

La consellera d’Innovació, Indústria, Comerç i Turisme, Nuria Montes, ha reiterat que la Comunitat Valenciana “no té un problema de turismefòbia”, i ha atribuït este debat a “posicions polítiques xenòfobes i classistes”.

Així s’ha pronunciat la responsable de la política turística del Consell durant l’acció promocional que s’ha organitzat a Benidorm per a difondre la campanya ‘Jo també soc turista’.

Esta acció tracta de conscienciar turistes i residents de l’existència d’un poderós i positiu nexe entre els dos, i està impulsada per Hosbec amb la col·laboració de Turisme Comunitat Valenciana i el Patronat de Turisme Costa Blanca.

Nuria Montes ha subratllat que el turisme “és la gran conquesta social de la nostra generació, i és una cosa que ens unix”, al mateix temps que ha assenyalat que “tots els qui volen culpabilitzar i criminalitzar el turisme d’alguns dels problemes que tenim com a societat només volen buscar el boc expiatori de les seues pròpies deficiències”.

Per això, ha mostrat disconformitat amb tots els qui intenten transmetre el missatge d’odi als turistes, perquè “tots som turistes i, a més, estem molt orgullosos de ser líders mundials en esta activitat, que suposa el 16 % del PIB”.

Així mateix, Montes ha insistit que el turisme ha de prosperar de manera “adequada i sostenible per a llimar les possibles incomoditats que puga suposar esta activitat, com ho suposa la indústria, la pesca, l’agricultura o la mineria”. En esta línia, ha defés la indústria turística com un “sector productiu del qual no podem prescindir, igual que no podem prescindir d’altres activitats”, ha recalcat.

En l’acte de promoció a peu de carrer de la campanya ‘Jo també soc turista’, la consellera ha reivindicat “l’hospitalitat de la indústria turística de la Comunitat Valenciana que, a més, ha sigut un exemple de gestió durant molts anys i en anys molt durs”, i ha remarcat que esta campanya “està pensada amb el cor, enfront de l’odi que destil·len uns altres”.

En l’acte, a més de la consellera, han participat el president de la Diputació d’Alacant i alcalde de Benidorm, Toni Pérez, i el director del Patronat Provincial de Turisme de la Costa Blanca, José Mancebo.

**Rebuig a la taxa turística**

La consellera també ha insistit en el rebuig del Consell a l’aplicació de la taxa turística, que “vam enterrar abans que es culminara”. D’esta manera, Montes ha respost a les declaracions realitzades pel líder de Compromís, Joan Baldoví, que el dijous va reclamar la implantació d’una taxa turística a la Comunitat Valenciana.

Montes ha remarcat que “el turisme no té la culpa de la falta de metges, col·legis, centres de salut, centres de dia o professors”, i ha afegit que “la culpa està en l’infrafinançament de la Comunitat Valenciana”. Per això, ha retret a Compromís que “per a convéncer-nos de la necessitat de la taxa turística inicien una campanya en la qual comparen el que s’hauria recaptat com a impost aplicat a tot el territori de la Comunitat Valenciana”.

“Deixarem de buscar culpables entre els turistes que ens visiten i que enguany aportaran més de 4.000 milions d’euros en impostos només a la Comunitat Valenciana”, ha incidit.

Fecha: 30/08/2024